钦定古今图书集成/理学汇编/文学典/第167卷 > 《徐师曾文体明辩》 > 《为范始兴求为太宰立碑表》任昉
## 钦定古今图书集成/理学汇编/文学典/第167卷 > 《徐师曾文体明辩》 > 《为范始兴求为太宰立碑表》任昉

臣云言。原夫存树风猷，没著徽烈，既绝故老之口，必
资不刊之书。而藏诸名山，则陵谷迁贸；府之延阁，则
青编落简。然则配天之迹，存乎泗水之上；素王之道，
纪于沂川之侧。由是崇师之义，拟迹于西河；尊主之
情，致之于尧禹。故精庐妄启，必穷镌勒之盛；君长一
城，亦尽刊刻之美。况乎甄陶周、召，孕育伊颜，故太宰
竟陵文宣王臣某。与存与亡，则义形社稷；严天配帝，
则周公。其人体国端朝，出藩入守。进思必告之道，退
无苟利之专。五教以伦，百揆时序。若夫一言一行，盛
德之风；琴书艺业，述作之茂。道非兼济，事止乐善，亦
无得而称焉。人之云亡，忽移岁序，鸱鸮东徙，松槚成
行。六府臣僚，三藩士女，人蓄油素，家“怀铅笔，瞻彼景
山，徒然望慕。昔晋氏初禁立碑，魏舒之亡，亦从班列。
而阮略既泯，故首冒严科，为之者竟免刑戮，置之者
反蒙嘉叹。至于道被如仁，功参微管，本宜在常均之
外。故太宰渊、丞相嶷亲贤并轨，即为成规，乞依二公
前例，赐许刊立。宁容使长想九原，樵苏罔识其禁，驻
跸长陵，𬨎轩不知所”适。臣里闾孤贱，才无可甄，值齐
网之弘，弛宾客之禁，策名委质，忽焉二纪，虑先犬马，
厚恩不答。而弊帷毁盖，未蓐蝼蚁，珠襦玉匣，遽饰幽
泉。陛下弘奖名教，不隔微物，使臣得骏奔南浦，长号
北陵，既曲逢前施，实仰觊后泽，傥验杜预山顶之言，
庶存马骏必拜之感。临表悲惧，言不自宣。